कांग्रेसले बनाइदियो भूकम्पपीडितलाई हजार अस्थायी आवास
जाजरकोट भूकम्पबाट पीडितहरूका लागि नेपाली कांग्रेसले एक हजार वटा अस्थायी आवास निर्माण गरेको छ । शनिबार सकिएको केन्द्रीय कार्यसमिति बैठकपछि प्रचार विभाग प्रमुख मीन विश्वकर्माले जाजरकोट भूकम्पबाट पीडितका लागि पार्टीले एक हजार वटा अस्थायी आवास निर्माण गरेको जानकारी दिए ।
काठमाडौँ — जाजरकोट भूकम्पबाट पीडितहरूका लागि नेपाली कांग्रेसले एक हजार वटा अस्थायी आवास निर्माण गरेको छ । शनिबार सकिएको केन्द्रीय कार्यसमिति बैठकपछि प्रचार विभाग प्रमुख मीन विश्वकर्माले जाजरकोट भूकम्पबाट पीडितका लागि पार्टीले एक हजार वटा अस्थायी आवास निर्माण गरेको जानकारी दिए ।उनले बैठकले पार्टीको घोषणाबमोजिम अस्थायी आवास निर्माण अभियानमा सहयोग पुर्‍याउने सबैलाई धन्यवाद ज्ञापन गरेको बताए । १७ कात्तिकमा गएको भूकम्पपछि कांग्रेसले तत्काल सरकारको दैवी प्रकोप उद्धार कोषमा ५० लाख रुपैयाँ सहयोग गरेको थियो भने महामन्त्रीद्वय गगनकुमार थापा र विश्वप्रकाश शर्माको संयोजकत्वमा भूकम्प प्रभावित क्षेत्र केन्द्रीय अनुगमन तथा सहजीकरण समिति गठन गरेको थियो । समितिले स्थलगत अवलोकनपछि तत्काल आवासको प्रबन्ध गर्न आवश्यक रहेको भन्दै सरकारलाई ध्यानाकर्षण गराएको थियो भने कांग्रेसले एक हजार वटा अस्थायी आवास बनाउने घोषणा गरेको थियो । सोही घोषणाबमोजिम पार्टीका तर्फबाट एक हजार वटा अस्थायी आवास निर्माण गरिएको प्रचार विभाग प्रमुख विश्वकर्माले बताए । अनुगमन समितिले एउटा अस्थायी आवास बनाउन कम्तीमा पनि ४० हजार रुपैयाँ लाग्ने निष्कर्ष निकाल्दै सरकारलाई अस्थायी आवास बनाउन अनुदान दिन सिफारिस गरेको थियो । त्यहीअनुसार सरकारले पीडितलाई अस्थायी आवासका लागि प्रतिपरिवार ५० हजार रुपैयाँ अनुदान दिने व्यवस्था गरेको छ । तर अहिलेसम्म पनि पीडितहरूले अस्थायी आवास बनाउन नसकेको विषयमा भने कांग्रेसले फेरि सरकारको ध्यानाकर्षण गराएको छ ।